b'\n_START_ARTICLE_\nIncendi de la catedral de Notre-Dame de Par\xc3\xads\n_START_SECTION_\nCauses\n_START_PARAGRAPH_\nEl foc va comen\xc3\xa7ar a tres quarts i cinc minuts de set de la vesprada, quan la catedral estava oberta als turistes. Segons l\'horari una estona abans havia comen\xc3\xa7at una missa, que en concret havia de durar d\'un quart de set a les set de la vesprada. Segons alguns testimonis, les portes de la catedral es van tancar de manera sobtada i va comen\xc3\xa7ar a sortir fum blanc de les golfes, que m\xc3\xa9s tard es va tornar negre, indicant que la situaci\xc3\xb3 empitjorava._NEWLINE_La investigaci\xc3\xb3 per determinar les causes de l\'incendi est\xc3\xa0 en marxa, per\xc3\xb2 el foc podria estar vinculat amb les obres de manteniment i remodelaci\xc3\xb3 de l\'edifici que es van considerar necess\xc3\xa0ries al 2018. Durant l\'incendi molts ciutadans es van aplegar a les proximitats del Sena per a veure qu\xc3\xa8 succe\xc3\xafa.\n_START_SECTION_\nTasques d\'extinci\xc3\xb3\n_START_PARAGRAPH_\nUns 400 bombers van participar en les tasques d\'extinci\xc3\xb3. Els bombers van apuntar que no podien llan\xc3\xa7ar aigua amb hidroavions perqu\xc3\xa8 fer-ho hauria comprom\xc3\xa8s la integritat de l\'estructura de l\'esgl\xc3\xa9sia. Els responsables d\'emerg\xc3\xa8ncies van intentar salvar els artefactes art\xc3\xadstics i religiosos que estaven dins de la catedral. Segons un portaveu de la catedral, algunes de les obres d\'art ja havien estat retirades abans de les reformes, mentre que la major part de les rel\xc3\xadquies sagrades es van mantenir a la sagristia, que es considerava que no es veuria danyada pel foc. A tres quarts i cinc minuts d\'onze de la nit la policia de Par\xc3\xads va assegurar que no s\'havien de lamentar morts, tot i que almenys un bomber va resultar ferit.\n_START_SECTION_\nDanys\n_START_PARAGRAPH_\nLes flames van envoltar la part superior de la catedral incl\xc3\xb2s els seus dos campanars i l\'agulla central, que es va ensorrar. L\'\xc3\x8ele de la Cit\xc3\xa9, on es troba la catedral, fou evacuada. A un quart de set del vespre hi havia previst l\'inici d\'una missa. En el pitjor moment un portaveu va declarar que tota la fusta probablement es cremaria i que la volta de l\'edifici tamb\xc3\xa9 estava amena\xc3\xa7ada. Vora un quart de dotze de la nit, un oficial franc\xc3\xa8s va informar que el foc estava minvant i que les dues torres de la catedral eren segures._NEWLINE_Entre les obres d\'art, les rel\xc3\xadquies i altres antiguitats emmagatzemades a la catedral, hi havia la suposada corona d\'espines que Jes\xc3\xbas portava abans de la seva crucifixi\xc3\xb3 i un tros de la creu sobre la qual va ser crucificat, un orgue del segle XIII, vitralls i est\xc3\xa0tues de bronze dels 12 ap\xc3\xb2stols. A part de les est\xc3\xa0tues, que s\'han salvat perqu\xc3\xa8 s\'havien retirat per la restauraci\xc3\xb3, es desconeix quants o quins articles s\'han destru\xc3\xaft.\n_START_SECTION_\nReaccions\n_START_PARAGRAPH_\nL\'alcaldessa de Par\xc3\xads, Anne Hidalgo, va descriure el foc com a "terrible" i va demanar a la gent que s\'alluny\xc3\xa9s de la zona per a deixar treballar als bombers._NEWLINE_El president franc\xc3\xa8s, Emmanuel Macron, va ajornar una compareixen\xc3\xa7a de televisi\xc3\xb3 el dilluns al vespre despr\xc3\xa9s de con\xc3\xa8ixer l\'incendi de la catedral. Havia d\'exposar les mesures previstes despr\xc3\xa9s del moviment de protesta de les armilles grogues._NEWLINE_A Europa, la cancellera alemanya, Angela Merkel, va lamentar l\'incendi d\'un "s\xc3\xadmbol de Fran\xc3\xa7a i de la cultura europea". El president espanyol, Pedro S\xc3\xa1nchez P\xc3\xa9rez-Castej\xc3\xb3n, va considerar que es tractava d\'una "trista not\xc3\xadcia per la nostra hist\xc3\xb2ria i el nostre patrimoni cultural universal". El president catal\xc3\xa0, Quim Torra, va dir a Twitter: "Oh, D\xc3\xa9u meu, quina desgr\xc3\xa0cia!"._NEWLINE_Per la seva banda, el president dels Estats Units, Donald Trump, va fer una piulada dient: "\xc3\x89s horrible veure el gran incendi de la catedral de Notre Dame a Par\xc3\xads. Potser es podrien fer servir avions cisterna d\'aigua per apagar-lo. Cal actuar r\xc3\xa0pid!". El vicepresident Mike Pence va piular dient que la catedral de Notre-Dame \xc3\xa9s "un s\xc3\xadmbol ic\xc3\xb2nic de la fe del poble a tot el m\xc3\xb3n i trenca el cor veure la casa de D\xc3\xa9u en flames".\n_START_SECTION_\nReconstrucci\xc3\xb3\n_START_PARAGRAPH_\nEl president Emmanuel Macron va anunciar la reconstrucci\xc3\xb3 de la catedral i que es faria una campanya per a cercar fons a nivell internacional._NEWLINE_L\'empresari i milionari franc\xc3\xa8s Fran\xc3\xa7ois-Henri Pinault va oferir 100 milions d\'euros per a donar suport a la reconstrucci\xc3\xb3 de l\'edifici, que pagaria a trav\xc3\xa9s de la seva empresa d\'inversions familiar, el Grup Art\xc3\xa9mis.'